b'\n_START_ARTICLE_\nSimo Susi\n_START_PARAGRAPH_\nSimo Juhonpoika Susi (17. huhtikuuta 1896 Mets\xc3\xa4pirtti \xe2\x80\x93 14. tammikuuta 1938 Petroskoi) oli suomalainen punaupseeri ja osuuskaupan johtaja. _NEWLINE_Karjalan kannaksella Mets\xc3\xa4pirtin l\xc3\xa4hell\xc3\xa4 Lapanaisissa suutari ja pienviljelij\xc3\xa4 Juha Suden perheeseen syntynyt Simo Susi oli ty\xc3\xb6ss\xc3\xa4 kauppa-alalla ja johti Kivennavan osuuskauppaa. Suomen sis\xc3\xa4llissodassa h\xc3\xa4n kuului Kivennavan punakaartin esikuntaan. H\xc3\xa4n pakeni sodan loppuvaiheessa huhtikuussa 1918 Ven\xc3\xa4j\xc3\xa4lle ja oleskeli jonkin aikaa Buin siirtolassa ja Siperiassa.  _NEWLINE_Susi k\xc3\xa4vi Pietarin kansainv\xc3\xa4lisen punaupseerikoulun kev\xc3\xa4\xc3\xa4ll\xc3\xa4 1919 ja osallistui Ven\xc3\xa4j\xc3\xa4n sis\xc3\xa4llissotaan 6. suomalaisen punarykmentin 5. komppanian konekiv\xc3\xa4\xc3\xa4rijoukkueen johtajana, pataljoonan konekiv\xc3\xa4\xc3\xa4riosaston johtajana ja pataljoonan komentajan Eyolf Mattssonin adjutanttina. H\xc3\xa4n osallistui punaupseerikoulun jatkokurssille 1920 ja kuului SKP:n revolverioppositioon. Susi otti osaa Kronstadtin kapinan kukistamiseen maaliskuussa 1920 ja Karjalan mets\xc3\xa4sissikapinan kukistamiseen talvella 1922 ollen Toivo Antikaisen adjutanttina. Susi valmistui jatkokurssilta syksyll\xc3\xa4 1921 ja toimi Pietarin kansainv\xc3\xa4lisen sotakorkeakoulun opetuskomentajana. _NEWLINE_Susi erosi puna-armeijasta 1924 ja oli sitten Petroskoissa Kirja-kustantamon johtajana 1926-1935 ja Neuvosto-Karjalan kansainvalistusasian komissaarina vuoteen 1935 saakka. H\xc3\xa4net erotettiin n\xc3\xa4ist\xc3\xa4 viroista 1935 ja h\xc3\xa4n oli sitten Kontupohjan paperikombinaattitehtaan henkil\xc3\xb6osaston p\xc3\xa4\xc3\xa4llikk\xc3\xb6n\xc3\xa4. Susi k\xc3\xa4vi todistamassa Toivo Antikaisen oikeudenk\xc3\xa4ynniss\xc3\xa4 Suomessa maaliskuussa 1936. Susi vangittiin Stalinin puhdistuksissa hein\xc3\xa4kuussa 1937, tuomittiin kuolemaan ja ammuttiin tammikuussa 1938. Susi rehabilitoitiin hein\xc3\xa4kuussa 1956._NEWLINE_Simo Susi oli naimisissa 1918 Ven\xc3\xa4j\xc3\xa4lle siirtyneen SDP:n kansanedustaja Mikko Virkin tytt\xc3\xa4ren Alisa Virkin (s. 1898) kanssa vuodesta 1921 alkaen. Alisa Virkki oli sota-ajan Siperiassa poikansa ja tytt\xc3\xa4rens\xc3\xa4 kanssa ja he p\xc3\xa4\xc3\xa4siv\xc3\xa4t muuttamaan sodan j\xc3\xa4lkeen Leningradiin.'